Нохчийн Республикин Правительствон Председателан хьалхарчу заместителан даржехь болх беш волчу хенахь цо иштта куьйгалла дира республикехь билггал декхарш кхочушдан вовшахтоьхначу тайп-тайпанчу коммисешна. Масала, 2010-чу шеран аьхка цо куьйгалла дира бахархой хьесапе эцаран а, царна регистраци яран а гӀуллакхашкахула йолчу ведомствошна юкъарчу лерринчу комиссина. Комиссис дӀахьора Нохчийчохь регистраци яран а, паспортан раж лелоран а бакъенаш ларъярна тӀехь терго латтор. Цу юкъа богӀура Россин ФМС-н Нохчийчохь йолчу урхаллин, милицин кӀоштийн отделийн белхахой, республикин Госкомстатан, бахархой балха нисбаран туьшийн, дешаран отделийн векалш. Масех кӀирнах комиссис теллира 285 939 цӀа, хьаьжира 1 087 189 стеган кехаташка. Ша Ӏаш волчу меттехь регистраци яран бакъенаш ларъеш воцу 10 125 стаг Ӏораваьккхира республикехь, царна юкъахь дозанал арахьарчу пачхьалкхийн 237 вахархо а волуш.